Kolekalsiferol

Kolekalsiferol atau nan labiah tanamo jo vitamin D3 adolah sajinih vitamin nan dibuek dek kulik katiko lah tapajan cahayo matoari sarato bisa didapek dari makanan. Vitamin ko dapek baguno untuak maubek panyakik kakurangan vitamin D (defisiensi vitamin D) atau panyakik lain nan takaik, cando riketsia. Salin itu, baguno pulo untuak maubek hipofospatemia, hipoparatiroidisme, jo sindrom Fanconi. Walau baitu, vitamin ko kurang efektif kok digunokan dek urang jo gangguan ginjal barek. Vitamin D alah tamasuak dalam ubek wajib ado di layanan kasihatan manuruik daftar ubek WHO. Salain untuak manusia, vitamin ko dalam dosis tinggi dapek dipakai untuak racun mancik.
Vitamin D bisa didapek tubuah jo suplemen oral ataupun malalui sinar UVB dari matoari. Dari makanan, vitamin D bisa didapek dari ikan, talua, ati jawi, jo keju. Vitamin D nan alah diubah dalam tubuah dapek baguno untuak maningkekan panyerapan kalsium di usus. Dosis vitamin D nan bakalabiahan dapek mambuek muntah, kabobolan, lamah bdan, sarato paniang. Risiko lainnyo bisa muncua batu ginjal.
Kolekasliferol marupokan ciek dari limo bantuak vitamin D. Kolekalsiferol surang pado dasanyo adolah bantuak indak aktif. Inyo manjadi aktif malalui proses hidroksilasi salamo duo kali: partamo di liver, dek bantuan CYP2R1 atau CYP27A1 untuak barubah manjadi kalsifediol (25-OH vitamin D3). Nan kaduo proses hidroksilasi di ginjal jo bantuan CYP27B1 nan maubahnyo manjadi kalsitriol (1,25-(OH)2vitamin D3). Lalu, hasia parubahannyo dikabek di darah jo protein pangabek vitamin D (vitamin D-binding protein).
Kolekalsiferol marupokan satu-satunyo jinih vitamin nan bisa didapek dari tubuah. Walau baitu prosesnyo manjadi aktif paralu bantuan pulo dari sinar UVB. Kolekalsiferol mulonyo babantuak prekursor 7-Dehidrokolesterol di dalam epidermis kulik. Malalui reaksi elektrosiklik, UVB nan bagalombang 290 inggo 315 nm, mahasiakan (sintesis) previtamin D3 (pre-kolekalsiferol) pado di galombang antaro 295 inggo 200 nm.
Sinar matoari nan basinar UVB didapek antaro pagi jo siang ari. UVB nan efektif bagantuang pado wakatu, cuaca, musim, sarato lokasi awak barado. Rono kulik pun mampangaruahi lamo pajanan matoari untuak bisa efektif mambantuak vitamin D3. Rato-rato paralu 5–30 minik, duo kali sapakan untuak efektif. Pado urang barono kulik labiah galok, labiah banyak wakatu pajanan untuak labiah efektif. Baitupun di daerah nan kurang pancahayoan matoarinyo, paralu wakatu labiah lamo.
Kolekalsiferol nan sacaro alami ado dalam tubuah sangaik baguno untuak maatua kadar kalsium jo mamparancak kasihatan tulang jo pakambangannyo. Sabagai ubek, dapek dimakan sabagai suplementasi harian atau untuak maubek defisiensi vitamin D (kakurangan vitamin D). Ciek gram saroman jo 40.000.000 (40x10) IU.
Jumlah suplemen nan diparalukan satiok urang bisa babeda-beda, bagantuang pado fisiologi tubuah, pajanan matoari, barek badan sarato rono kulik. Pado kondisi normal, maksimal paralu 4.000 IU dalam sahari. Pado urang jo panyakik riketsia, jumlahnyo bisa labiah banyak lai. Dalam sakali pakai paralu dimakan atau disuntik 300.000 IU inggo 500.000 dalam sahari.
Pado panalitian meta-analisis taun 2007 disimpulkan baso konsumsi harian 1000 inggo 2000 IU dapek managah atau mangurangi risiko kanker kolorektal. Pado panalitian taun 2008 didapek baso jo 400 IU, indak ado efek dari suplementasi jo risiko kanker. Baru didapek efek pado dosis 1000 IU. Walau baitu, suplementasi vitamin D3 alun disarankan untuak managah kanker dengk efeknyo masih ketek.
Amo cando mancik dapek dibasmi jo mamakai kolekalsiferol. Mancik jo pengerat lainnyo labiah lamah jo kolekalsiferol dalam dosis tinggi dibandiangkan binatang lainnyo. Kolekalsiferol dalam dosis tinggi mambuek tubuah mancik maalami hiperkalsemia (kadar kalsium tinggi dalam darah) nan mambuek jaringan lunak mangareh (kalsifikasi) inggo akhianyo gagal ginjal, gangguan jantuang, hipertensi, gangguan saraf, jo gangguan tabuang cerna. Efek ko muncua dalam 18-36 jam sasudah tamakan dek mancik.